Sa canzone ’e sa gherra
A S. E. il Conte Giovanni Cao di S. Marco

Addio Sardigna mia
ca parto a morrer in gherra,
non penses o sarda terra
chi m’intret sa timoria.
Contra de cussa genia
sos sardos sempre han gherradu,
e su Tedescu hat provadu
sa dura nostra corria.

Ca parto a morrer in gherra,
addio Sardigna mia.

Su coro meu est serenu
su pettu meu est de brunzu;
cando leo s’arma in punzu
de leone hapo s’alenu.
O frades tottu in pienu
lassade dogni fatiga;
contra s’eterna nemiga
movamus in cumpagnia.

Sun ispigados sos trigos
sun virdes custas muntagnas,
addio bellas cumpagnas,
salude caros amigos!
Lasso sos logos antigos
chi m’hant regortu minore
chi bidu m’hana pastore,
cun grande malinconia.

Mamma chi m’hazis nutridu
cun latte sustanziosu
e cun su coro amorosu
bos lasso a su primu gridu
de sa trumba gherriera,
chi sutta d’una bandera
giamat sa sarda genìa.

O bella chi m’has amadu
cun su tuo ardente coro,
unu pagu m’addoloro
pensende a su tu’istadu;
ma penso chi so soldadu
d’una gherra gloriosa.
Pro sa patria s’isposa
su sardu lassat sentia!

Ti lasso sola affligida,
oh poverina de te!
Ma pro te pense su Re,
si pro su Re do sa vida.
Si molzo in calch’attrivida
pensa chi molzo cuntentu.
Su sardu in cumbattimentu
bettat brincos d’allegria.

Sa nae est pronta in su mare
pro imbarcare sos sardos,
chi bellos e galiardos
andan cantende a gherrare.
Chie podet superare
custa nostra folza sana?
De sa gente italiana
demus bessire sos primos,
cun coro e cun brazzos frimos
che vena de pedra ia.

Porride frades sa manu
unamus frades su coro,
de Barbagia e Lugudoro,
de Gallura e Campidanu.
Comente nuraghe umanu
movamus fortes unidos,
bettende sos santos gridos
cun custa limba nadìa.

O Trento bellu, sa die
chi has bramadu est accanta;
benzende est s’armada santa
chi faghet liberu a tie.
De s’Alpe su frittu nie
iscazzat su meu ardore
o frades d’antigu amore
e d’eterna simpatia.

O Trieste trista e sola
in s’Adriaticu mare,
benit pro ti liberare
custa razza sardignola.
Si siet duru che mola
dogni soldadu nemigu,
det benner modde che figu
sutta sa sarda farìa.

Ca parto a morrer in gherra,
addio Sardigna mia.